Numele bisericii „Sfântul Filip“ din Zimnicea, încă neterminată, a fost implicat anul trecut într-un adevărat scandal, după ce presa a arătat o pictură începută pe unul dintre pereţii lăcaşului de cult. Pictura îl reprezenta pe primarul Petre Pârvu, alături de preotul paroh Filip Bubureanu, dar şi alături de Sfânta Parascheva. Imaginea a revoltat întreaga opinie publică, motiv pentru care Pârvu a declarat că a luat decizia să se şteargă respectivul desen, spunând chiar că nu ştia nimic despre acea iniţiativă.

„I-am cerut în mod foarte categoric preotului Filip Bubureanu să ia decizia, împreună cu pictorul, şi să şteargă pictura, să pună un sfânt în loc, pe cineva care reprezintă biserica. Nu mi se pare normal, pentru că primarul nu este un sfânt“, declara în august 2013 primarul Petre Pârvu. Totuşi, la mai bine de jumătate de an distanţă, pictura nu doar că nu a fost ştearsă, dar a fost definitivată, păstrândul-l pe primar în aceeaşi poziţie, la loc de cinste.

Lăcaşul de cult se află în construcţie de mai bine de 20 de ani. Sub mandatele actualului primar, Primăria Zimnicea „a pompat“ bani frumoşi în terminarea lucrărilor şi pentru ca zimnicenii să nu uite cine le-a terminat biserica începută de două decenii, cuiva i-a venit ideea să-l picteze pe edil la intrare, acolo unde credincioşii îşi fac cruce când trec pragul bisericii. Şi nu puţini au fost cei care, trecând întâmplător pe la biserica „Sfântul Filip“, unde deocamdată nu se ţin slujbe, şi-au făcut cruce minunându-se la vederea sfântului primar apărut printre arhangheli.

1 milion de lei pentru biserică

După scandalul iscat în jurul primarului pictat printre sfinţi, biserica cu pricina, aflată în continuare în proces de amenajare, nu a fost încă deschisă publicului. Dincolo de uşile ferecate, lucrările la portretul primarului au avansat. Dacă în vara anului trecut, edilul Pârvu trona pe perete într-un costum neterminat, acum, straiele edilului sunt finisate.

Contactat telephonic, primarul Petre Pârvu a declarat că nu mai ştie nimic de portret. „Nu ştiu nimic. O să mă interesez. Nu am mai fost deloc pe la biserică, pentru că nu au avut loc evenimente acolo“, a spus primarul. La auzul veştii că figura sa este, în continuare la loc de cinste printre sfinţi, edilul a declarat că habar nu are de acest lucru: „Nu ştiu. Eu am zis atunci să o şteargă“.

Poziţia mai-marilor bisericii în legătură cu apariţia primarului printre sfinţi a fost una îngăduitoare. Potrivit Episcopului Alexandriei şi Teleormanului, PS Galaction Stângă, nu se încalcă dogmele bisericeşti dacă un primar care a contribuit cu ceva la ridicarea lăcaşului este pictat pe pereţi, în calitate de ctitor. În ceea ce priveşte suma alocată de-a lungul anilor, din bugetul primăriei, pentru biserica respectivă, aceasta ajunge la aproximativ 1 milion de lei.

Adriean Videanu, tot în biserică

Cazul de la Zimnicea nu este singular în Teleorman. În urmă cu aproape un deceniu, pe pereţii unui lăcaş de cult din Videle a fost pictat chipul pedelistului Adriean Videanu şi al soţiei acestuia, Mioriţia, amândoi fiind oameni ai locului. Preoţii le-au dedicat un perete întreg unde pe o frescă Adrian Videanu alături de soţie apăreau în calitate de ctitori.